Finale Zondo-verslag ‘op pad’Voorsitter van die kommissie, Raymond Zondo, het vroeër die eerste deel van die verslag aan pres. Cyril Ramaphosa oorhandig (Foto: Presidensie/Twitter) Die Zondo- kommissie van ondersoek na staatskaping het Saterdag gesê dit was nie moontlik om die vyfde en finale verslag Woensdag aan die president te oorhandig nie, weens “bepaalde uitdagings”. Die kommissie het egter onderneem dat ŉ elektroniese weergawe van die verslag “nou definitief” Sondagaand aan die president gestuur sal word. “Die fisieke verslag sal Maandag om 18:00 tydens ŉ oorhandigingsplegtigheid aan die president gegee word.” Die DA het juis Vrydag daarop gewys dat die datum vir die oorhandiging van die vyfde deel van die verslag, soos deur die hof bepaal, “gekom en gegaan het” sonder dat die verslag oorhandig is. “Die Suid-Afrikaanse publiek het nou lank genoeg gewag om die volle besonderhede te hoor van wat tydens staatskaping gebeur het. Sodra die finale verslag aan die president oorhandig word, behoort dit aan die publiek bekendgestel te word.” Die vorige vier verslae het verdoemende bevindings oor staatskaping by staatsbeheerde ondernemings soos Eskom, Transnet en die Suid-Afrikaanse Lugdiens gehad. Dit het ook besonderhede bevat oor hoe hooggeplaastes in die regering, insluitend oudpres. Jacob Zuma en verskeie ministers in die kabinet, ŉ deurslaggewende rol in die buit van miljoene rande se belastinggeld gehad het.